
	COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC 


	Bucureşti,
	13.03.2013

	Nr.
	26/289


Către

BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra proiectului de Lege pentru modificarea şi completarea Ordonanţei Guvernului nr.63/2002 privind atribuirea sau schimbarea de denumiri, trimis comisiei pentru examinare pe fond, cu adresa nr. PL.x 389 din 7 iunie 2011.

PREŞEDINTE,

MARIN ALMĂJANU
Comisia pentru administraţie publică, amenajarea teritoriului şi echilibru ecologic

Telefon: 021.414.1125, 021.414.1126; Fax: 021.314.69.34; e-mail: cp06@cdep.ro
COMISIA PENTRU ADMINISTRAŢIE PUBLICĂ,

AMENAJAREA TERITORIULUI ŞI ECHILIBRU ECOLOGIC
	Bucureşti,
	13.03.2013

	Nr.
	26/289


R A P O R T      
asupra proiectului de Lege pentru modificarea şi completarea Ordonanţei Guvernului nr.63/2002 privind atribuirea sau schimbarea de denumiri

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. PL.x 389 din 7 iunie 2011, cu dezbaterea pe fond în procedură obişnuită, a proiectului de Lege pentru modificarea şi completarea Ordonanţei Guvernului nr.63/2002 privind atribuirea sau schimbarea de denumiri.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.215/1.03.2011)
· avizul favorabil al Comisiei juridice, de disciplină şi imunităţi (31/603/21.06.2011)
Proiectul de lege a fost adoptat de Senat în şedinţa din 1 iunie 2011, cu respectarea prevederilor articolului 76 alineatul (2) din Constituţia României, republicată.

Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 


Proiectul de lege are ca obiect de reglementare completarea Ordonanţei Guvernului nr.63/2002 privind atribuirea sau schimbarea de denumiri, aprobată cu modificări prin Legea nr.48/2003, cu modificările şi completările ulterioare, în sensul instituirii unei Comisii interministeriale de atribuire de denumiri, care să avizeze proiectele de hotărâri ale consiliilor judeţene şi ale consiliilor locale ce reglementează schimbarea de denumire a unor obiective judeţene sau locale, în scopul „asigurării unei analize mai bune şi a unui control mai exigent al acestei activităţi, prevenind totodată posibilele abuzuri ale consiliilor judeţene locale”, astfel cum se afirmă în Expunerea de motive.

Potrivit prevederilor art.61 din Regulamentul Camerei Deputaţilor, republicat, comisia a examinat propunerea legislativă în şedinţa din 12 martie 2013.

La lucrările comisiei au fost prezenţi 29 deputaţi, din totalul de 32 membri ai comisiei.

La dezbaterile care au avut loc în şedinţa comisiei din 12 martie 2013 au participat, în conformitate cu prevederile art.54 şi 55 din Regulamentul Camerei Deputaţilor, republicat, doamna Irina Cajal – secretar de stat în cadrul Ministerului Culturii şi domnul Iulian Matache – secretar de stat în cadrul Ministerului Dezvoltării Regionale şi Administraţiei Publice.
În urma examinării intervenţiei legislative şi a opiniilor exprimate de către membrii Comisiei, s-a hotărât cu unanimitate de voturi, să se supună plenului Camerei Deputaţilor respingerea proiectului de Lege pentru modificarea şi completarea Ordonanţei Guvernului nr.63/2002 privind atribuirea sau schimbarea de denumiri din următoarele considerente: având în vedere prevederile legale în vigoare, înfiinţarea unei comisii interministeriale de atribuire de denumiri, la nivel naţional, dar care să avizeze doar proiectele hotărârilor consiliilor judeţene sau locale ce au ca obiect schimbarea de denumire a unor obiective judeţene sau locale având nume de personalităţi ori evenimente istorice, politice sau culturale româneşti cu nume de personalităţi ori evenimente istorice, politice sau culturale aparţinând culturii, artei, ştiinţei şi civilizaţiei universale nu se justifică, deoarece există deja o astfel de comisie, în ale cărei atribuţii intră atât atribuirea, cât şi schimbarea de denumiri la nivel judeţean, respectiv al municipiului Bucureşti.
Înfiinţarea comisiei interministeriale la nivel naţional, dar care are ca obiect de activitate avizarea proiectelor de hotărâri ale consiliilor locale şi judeţene ar duce la rezolvarea cu întârziere şi superficialitate a problemelor care s-ar rezolva mai operativ şi mai bine de către comisia judeţeană, respectiv a municipiului Bucureşti, acestea rezolvând în condiţii mai bune şi mult mai operativ interesele locale în acest domeniu.

 În raport cu obiectul şi conţinutul reglementării, proiectul de lege face parte din categoria legilor ordinare.
	PREŞEDINTE,
	                  SECRETAR,

	Marin ALMĂJANU
	Ion Marcel CIOLACU


Consilier, Roxana Feraru

